Р  Е  Ш  Е  Н  И  Е

№  				  	      12.05.2008 г.			                 гр.Левски

В  ИМЕТО НА НАРОДА

Левченски районен съд			                       ІІІ наказателен състав
на 12.05.2008 г.
в публично заседание в следния състав:
                                                                                   Председател: Евгения Рачева
секретар Свилен Александров
като разгледа докладваното от съдия Рачева
а.н.д. № 20084410200251 по описа за 2008 г.
и на основание данните по делото и закона, за да се произнесе, взе предвид следното:

Производството е по реда на Указа за борба с дребното хулиганство.
Акт №4 за установяване на административно нарушение по чл.1, ал.2 от УБДХ е съставен на 12.05.2008 г. от мл.ПИ П.В. срещу А.Д. от гр.Б., ул.”П. Е. ” № **, вх.*, ет.*, ап.*, ЕГН **********, за това, че Д. на 16.04.2008 г. около 01:00 часа в гр.Белене, ул.“България”, в кафе-аперитив „Панорамата” извършил непристойни действия спрямо Р.Г. от гр.Б., ул.”Д.” №*, нарушаващи обществения ред и изразяващи явно неуважениe към обществото. 
Нарушителят е подписал акта, като е написали собственоръчно, че бил доста пийнал и не си спомня добре случилото се.
Актосъставителят и свидетел по делото В. в съдебно заседание поддържа съставения акт, като пояснява, че не е свидетел-очевидец на случилото се, а е установил фактическата обстановка на база обясненията на очевидците. От показанията му се установява още, че нарушителят през последните години има примерно поведение, женен е и има малко дете. Допълва, че му е известно от самия пострадал, а и от нарушителя, че последният се е извинил на Г..
В съдебно заседание Д. признава вината си и изразява искрено съжаление за постъпката си. Обясни пред съда, че няма конкретни спомени за случилото се и че тогава бил употребил голямо количество алкохол. Заявява също така, че впоследствие се е извинил на пострадалия.
Съдът, като съобрази обясненията на Д. и показанията на свидетеля В., дадени в съдебно заседание, и материалите по преписката – жалбата на Г., докладната записка на В. и писмените обяснения на М.А., Л.Л., А.В. и А.Д. – намира за установено следното:
По безспорен и категоричен начин бе доказано, че на 16.04.2008 г. около 01:00 часа в гр. Белене Д. е нарушил обществения ред и спокойствие, извършвайки на публичното място кафе-аперитив „Панорамата” непристойни действия спрямо Г. – псувал и обиждал последния и му нанесъл побой – с които е изразил явно неуважение към обществото, като предвид по-ниската степен на обществена опасност деянието не представлява престъпление по чл.325 от НК.
За извършеното дребно хулиганство нарушителят подлежи на съответно административно наказание.
При определяне вида и размера на наказанието на Д., съдът съобрази обстоятелството, че нарушителят е бил употребил голямо количество алкохол. Употребеното количество алкохол не извинява поведението на Д., дори напротив, същото съдът приема за отегчаващо вината и отговорността на дееца обстоятелство, тъй като той сам се е поставил в състояние на освободени морално-волеви задръжки, довели до непристойните му действия. За смекчаващи вината и отговорността обстоятелства съдът приема чистото съдебно минало на дееца, тежкото му финансово и семейно положение, признанието на вината и искреното съжаление за извършеното. Ето защо съдът счита, че съответното на проявата на Д. наказание е глоба в размер на 100 лв.
Предвид горното, съдът 

Р Е Ш И :

НАЛАГА	на основание чл.6, б.“а”, във връзка с чл.1, ал.1 от УБДХ на А.Д., роден на **.**.**** г. в гр.С., живущ в гр.Б., ул. “П. Е.” №**, бл.*/**, вх.*, ет.*, ап.*, ***, ЕГН **********, за извършеното от него нарушение по чл.1, ал.2 от УБДХ – за това, че на 16.04.2008 г. около 1:00 часа в гр.Белене, ул. “България”, в кафе-аперитив “Панорамата” извършил непристойни действия спрямо Р.Г. от гр.Б., ул. “Д.” №*, с които е нарушил обществения ред и е изразил явно неуважение към обществото, но поради своята по-ниска степен на обществена опасност не представляват престъпление по чл.325 от НК – административно наказание ГЛОБА в размер на 100,00 (СТО) лева.
	Решението на съда е окончателно и не подлежи на жалба.
	Да се изпрати препис от решението на РПУ-Белене за сведение.
	Да се издаде изпълнителен лист за присъдената в полза на държавата глоба, който да се изпрати на съответното териториално поделение на АДВ.

				        		                                       ПРЕДСЕДАТЕЛ: